Broj: 711-I-1000-M-218/22-02-19

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev rukovodeće državne službenice Kristine Dujaković, glavne tajnice Središnjeg državnog ureda za Hrvate izvan Republike Hrvatske**, za davanjem mišljenja Povjerenstva, na 169. sjednici održanoj dana 29. travnja 2022.g. donosi sljedeće

**MIŠLJENJE**

**Zamjenik državnog tajnika i glavni tajnik Središnjeg državnog ureda za Hrvate izvan Republike Hrvatske rukovodeći su državni službenici koje imenuje Vlada Republike Hrvatske te se na iste primjenjuju odredbe iz članaka 10. do 14. glave III. i članaka 48. do 50. ZSSI-a.**

Obrazloženje

Zahtjev za mišljenjem podnijela je Kristina Dujaković, glavna tajnica Središnjeg državnog ureda za Hrvate izvan Republike Hrvatske. U Povjerenstvu zahtjev je zaprimljen 21. travnja 2022. pod poslovnim brojem 711-U-4312-M-218/22-01-4, povodom kojeg se vodi predmet broj M-218/22.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Uvidom u registar obveznika Povjerenstvo je utvrdilo da je Kristina Dujaković glavna tajnica Središnjeg državnog ureda za Hrvate izvan Republike Hrvatske od 19. rujna 2019.g.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev za mišljenje podnijela je Kristina Dujaković, rukovodeća državna službenica iz članka 3. stavka 3. ZSSI-a te stoga Povjerenstvo daje obrazloženo mišljenje.

Podnositeljica postavlja upit smatraju li se obveznicima, koji podliježu uputi iz Smjernica Povjerenstva, zamjenik državnog tajnika i glavni tajnik Središnjeg državnog ureda za Hrvate izvan Republike Hrvatske, budući da su oni rukovodeći državni službenici koje imenuje Vlada Republike Hrvatske.

Uvidom u registar rukovodećih državnih službenika kojeg ustrojava i vodi Povjerenstvo utvrđeno je da su zamjenik državnog tajnika kao i glavni tajnik Središnjeg državnog ureda rukovodeći državni službenici.

Povjerenstvo ističe kako je člankom 3. stavkom 3. propisano da se odredbe iz članaka 10. do 14. glave III. i članaka 48. do 50. ovoga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Povjerenstvo ističe kako se navedene odredbe odnose na dužnost obveze podnošenja imovinske kartice te na pokretanje postupka zbog utvrđenja moguće povrede ZSSI-a protiv rukovodećeg državnog službenika koji ne ispuni navedenu obvezu, kao i odredbe kojima je uređen postupak provjere podataka iz podnesenih imovinskih kartica te pokretanje postupka zbog kršenja ZSSI-a, ako proizlazi nesklad ili nerazmjer između prijavljene imovine i podataka nadležnih tijela.

Također, primjenjuju se i odredbe članaka 48 do 50. ZSSI-a koje se odnose na sankcije koje se mogu izreći prilikom utvrđivanja povrede ZSSI-a.

Iz navedenog proizlazi da se druge obveze, zabrane i ograničenja propisane ZSSI-om koje obvezuju dužnosnike iz članka 3. stavaka 1. i 2. ZSSI-a ne primjenjuju na rukovodeće državne službenike, odnosno da ih u obnašanju dužnosti ne obvezuje druge odredbe ZSSI-a.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Rukovodeća državna službenica Kristina Dujaković, elektronička dostava
2. Objava na internetskoj stranici Povjerenstva
3. Pismohrana